Der bliver ikke givet resultatløn til medarbejdere i Rebild Kommune, som står for at tildele personlige ydelser, sådan lyder det fra formanden for kommunens arbejdsmarkedsudvalg.

Rebild Kommune er en af de kommuner i landet, som tildeler færrest førtidspensioner til borgerne. Ifølge Ankestyrelsen får højst 10 borgere for hver 10.000 indbyggere i Rebild Kommune tilkendt førtidspension, men det sker ikke, fordi medarbejderne bliver lønnet efter, hvor få ydelser, de tildeler borgerne, lyder det fra udvalgsformand. - Der bliver ikke givet individuel resultatløn i Rebild Kommune, og der bliver slet ikke givet resultatløn på områder, som omfatter tildeling af personlige ydelser til borgerne, siger Henrik Christensen (Soc.dem.), formand for kommunens arbejdsmarkedsudvalg. TV2/Nord fortalte i weekenden om 19-årige Mathias Søndergaard, som har fået afslag på førtidspension, selvom han ikke kan arbejde efter en ulykke. Her pegede Rebild Kommunes viceborgmester Allan Busk (Fælleslisten) på, at resultatløn kan skabe problemer i kommunen. Arbejdsmarkedsudvalget diskuterede sagen på et møde mandag, og her blev der informeret om, hvordan reglerne på området er. - Vi fik slået den kendsgerning fast, at der er ikke blevet givet individuel resultatløn siden 2012, og at der ikke bliver givet resultatløn til medarbejdere, som arbejder med tildeling af personlige ydelser, siger Henrik Christensen. Den forklaring passer ifølge Allan Busk ikke. - Det er rigtigt, at der ikke er givet resultatløn siden 2012, men det er, fordi medarbejderne ikke har opfyldt målene for at få resultatløn, siger Allan Busk. - Resultatlønnen eksisterer stadig på en række områder, som har med tildeling af personlige ydelser at gøre, fastslår Allan Busk, som i foråret fik afskaffet resultatlønnen på et enkelt område. - Der bliver ikke længere givet resultatløn for at få borgere til at gå fra at modtage sygedagpenge til at modtage kontanthjælp, men på mange andre områder omkring tildeling af personlige ydelser eksisterer resultatlønnen fortsat, siger Allan Busk.